SKRIFTLIG FORESPØRGSEL E-2710/00

af Christopher Huhne (ELDR) til Kommissionen

(1. september 2000)

Om: Omstilling til euroen og undergrundsøkonomien

1. Har Kommissionen, forskermiljøet eller Den Internationale Valutafond for nylig udarbejdet overslag over, hvor stor undergrundsøkonomien er i hver enkelt medlemsstat?

2. Hvilke konsekvenser får omstillingen fra nationale valutaer til euro-pengesedler og -mønter for undergrundsøkonomien i hver enkelt medlemsstat?

3. Hvilke økonomiske følger kan der forventes, også hvad angår potentiel forvanskning af monetære indikatorer?

Svar afgivet på Kommissionens vegne af Pedro Solbes Mira

(11. oktober 2000)

1. Der gøres opmærksom på, at en række transaktioner ikke medtages i statistiske undersøgelser af en eller flere forskellige årsager (fritagelser, tærskelværdier), der er lovlige. Kommissionen har et tæt samarbejde med de nationale statistiske kontorer for at få alle aktiviteter med ved beregningen af bruttonationalproduktet (BNP), uanset om de er opgivet til myndighederne eller ikke. Disse bestræbelser er beskrevet i Kommissionens rapport(1) til Rådet og Europa-Parlamentet. Kommissionen anstiller ikke skøn over undergrundsøkonomien i de enkelte medlemsstater. Der henvises

i denne forbindelse til svar på skriftlig forespørgsel E-2231/99(2). Der findes dog en række undersøgelser herom. Den oversigt, der sendes direkte til det ærede medlem og til Parlamentets generalsekretariat, stammer fra undersøgelsen Shadow economies around the world size, causes and consequences af F. Schneider og D. Enste, Working Paper No. 196, september 1999, Ludwig-Maximillians-Universität and IFO Institute for Economic Research, München. Oversigten gives som information og indebærer ikke nogen stillingtagen fra Kommissionens side.

2. For ikke at komplicere pengevekslingen i 2002 har medlemsstaterne ikke ønsket at indføre nye kontroller udover dem, der allerede findes. I henhold til Rådets direktiv 91/308/EF af 10. juni 1991 om forebyggende foranstaltninger mod anvendelse af det finansielle system til hvidvaskning af penge(3) skal bankerne udelukkende kontrollere identiteten af kunder, der veksler beløb over 15 000 EUR i en eller flere transaktioner. Indførelsen af eurosedler og mønter vil dog utvivlsomt medføre, at mængden af pengesedler, der ikke er indsat på nogen konto, vil blive noget formindsket, da der er fastsat et loft for gebyrfri veksling af national valuta til euro.

3. Pengetransaktioner i undergrundsøkonomien gennemføres i vid udstrækning kontant, dvs. ved hjælp af pengesedler. Personer, der er aktivt involveret i sådanne aktiviteter, er derfor muligvis bange for at veksle store beløb af den form for penge i banken i den forholdsvis korte officielle omstillingsperiode. Man kan forvente, at agenter vil forsøge af reducere deres kontantbeholdninger inden den officielle omstillingsdato. Tilsvarende argumenter kan anvendes for pengesedler, især DEM, der cirkulerer i fremmede lande, især i de central- og østeuropæiske lande. Hvis personer, der er i besiddelse af sådanne pengesedler, har problemer med officielt at veksle penge hidrørende fra undergrundsaktiviteter i banken, vil de måske først veksle dem til dollars og til euro bagefter. Det er dog ikke muligt at anstille noget skøn over omfanget af denne form for aktiviteter, og der er kun tale om en midlertidig indvirkning på de pengesedler, der er i cirkulation. Siden årsskiftet har der været en mindre nedgang i mængden af DEM-sedler, der er i omløb.

(1) KOM(96) 124 endelig udg.

(2) EFT C 170 E af 20.6.2000.

(3) EFT L 166 af 28.6.1991.